ΚΕΝΤΡΙΚΗ ΕΝΩΣΗ

ΔΗΜΩΝ ΕΛΛΑΔΑΣ

ΥΠΟΜΝΗΜΑ ΜΕ ΤΙΣ ΑΠΟΨΕΙΣ ΤΗΣ

ΚΕΝΤΡΙΚΗΣ ΕΝΩΣΗΣ ΔΗΜΩΝ ΕΛΛΑΔΑΣ

ΕΠΙ ΤΟΥ ΣΧΕΔΙΟΥ ΝΟΜΟΥ ΤΟΥ ΥΠΟΥΡΓΕΙΟΥ ΥΠΟΔΟΜΩΝ, ΜΕΤΑΦΟΡΩΝ & ΔΙΚΤΥΩΝ ΜΕ ΤΙΤΛΟ:

«Σύσταση Φορέα Αναπλάσεων της Πόλης των Αθηνών»

ΠΡΟΣ τον ΠΡΟΕΔΡΟ & τα ΜΕΛΗ της

ΔΙΑΡΚΟΥΣ ΕΠΙΤΡΟΠΗΣ

ΤΗΣ ΒΟΥΛΗΣ των ΕΛΛΗΝΩΝ

Απρίλιος, 2018

ΑΘΗΝΑ: 20.04.2018

ΚΕΝΤΡΙΚΗ ΕΝΩΣΗ

ΔΗΜΩΝ ΕΛΛΑΔΑΣ

Απόψεις – προτάσεις επί του νομοσχεδίου με τίτλο:

«Σύσταση φορέα αναπλάσεων της πόλης των Αθηνών»

Αξιότιμε Πρόεδρε,

Αξιότιμα Μέλη της Επιτροπής,

Εκπροσωπώντας τον Πρόεδρο της Κ.Ε.Δ.Ε κ. Γιώργο Πατούλη, στην σημερινή συνεδρίαση θα ήθελα να επισημάνω ότι για άλλη μία φορά αναίτια και αιφνιδιαστικά η τοπική αυτοδιοίκηση βρίσκεται στο στόχαστρο της Κυβέρνησης.

Χωρίς προγενέστερη αναφορά, χωρίς διαβούλευση, εν τω μέσω της Μ. Εβδομάδας έγινε η κατάθεση του παρόντος Σ/Ν που επικαλύπτει σειρά αρμοδιοτήτων των Ο.Τ.Α καταργώντας επί της ουσίας την αυτοτέλειά τους.

Πρόκειται για μια ακόμα εχθρική πράξη, πραξικοπηματικού χαρακτήρα της Κυβέρνησης κατά της Αυτοδιοίκησης

Μπορεί το συγκεκριμένο Σ/Ν να αναφέρει ότι η υπό σύσταση εταιρεία θα αναπτύξει δραστηριότητα εντός των διοικητικών ορίων του Δήμου Αθηναίων, αυτό όμως ίσως είναι η αρχή για επόμενες παρεμβάσεις και σε άλλους Δήμους. Ο Δήμος Αθηναίων είναι πληθυσμιακά ο μεγαλύτερος Δήμος της επικράτειας, είναι η πρωτεύουσα του κράτους και είναι αναπόσπαστο μέλος της Κ.Ε.Δ.Ε.

H προώθηση στη Βουλή αυτού του νομοσχεδίου, που προβλέπει τη δημιουργία Ανώνυμης Εταιρείας υπό κρατικό έλεγχο, με διακριτικό τίτλο «Ανάπλαση Αθήνας Α.Ε.» και με σκοπό όπως αναφέρει η εισηγητική έκθεση «το συντονισμό, το σχεδιασμό και την υλοποίηση αναπλάσεων εντός των ορίων του Δήμου Αθηναίων, καθώς και την κατά παρέκκλιση κάθε άλλης διάταξης αξιοποίηση εγκαταλελειμμένων, κενών ή ανενεργών κτιρίων», αποδεικνύει πως αντιλαμβάνονται στη σημερινή Κυβέρνηση την ανάγκη μεταρρύθμισης στο μοντέλο λειτουργίας του Κράτους.

Προωθείτε αντί για μια ουσιαστική μεταρρύθμιση, την απορύθμιση.

Υποκαθιστάτε με το συγκεκριμένο Σ/Ν το Δήμο και τις αρμοδιότητες του, με τη δημιουργία ελεγχόμενων από το κεντρικό Κράτος Ανώνυμων Εταιρειών.

Γίνεται ένα ακόμη βήμα κατάλυσης της τοπικής δημοκρατίας.

Αντί η Κυβέρνηση να προχωρήσει όπως θα όφειλε, στην παραχώρηση περισσότερων πόρων και αρμοδιοτήτων στην αυτοδιοίκηση, επιλέγει ακριβώς το αντίθετο.
Τις αφαιρεί από τους Δήμους και τις τοπικές κοινωνίες και τις μεταβιβάζει σε ανώνυμες εταιρείες ειδικού σκοπού, στις οποίες δεν μπορεί να ασκηθεί κανένας πολιτικός και κοινωνικός έλεγχος. Πρόκειται για μια θεσμική οπισθοδρόμηση, που εντάσσεται προφανώς σε έναν ευρύτερο κυβερνητικό σχεδιασμό, που προωθεί την υποβάθμιση της αυτοδιοίκησης.

Το Κεντρικό Κράτος οφείλει αντί να προωθεί νομοθετήματα με αυτό το περιεχόμενο, να στηρίζει έμπρακτα τον πολεοδομικό κι αναπτυξιακό προγραμματισμό των Δήμων. Στη συγκεκριμένη περίπτωση, του Δήμου Αθηναίων. Κι όχι να τον εκχωρεί σε Α.Ε. με μοναδικό μέτοχο το Κεντρικό Κράτος.

Το Σύνταγμα αναφέρει (άρθρο 101) ως υποχρέωση την διοικητική αποκέντρωση και εδώ έχουμε κρατική υπερσυγκέντρωση. Συνταγματική υποχρέωση είναι επίσης (άρθρο 102 παρ1) η διοίκηση των τοπικών υποθέσεων να ανήκει στους οργανισμούς τοπικής αυτοδιοίκησης πρώτου και δεύτερου βαθμού οι οποίοι έχουν διοικητική και οικονομική αυτοτέλεια (άρθρο 102 παρ2).

Στο παρόν Σ/Ν παρατηρούνται ασάφειες και περιγράφονται στον σκοπό της υπό σύσταση Α.Ε. (άρθρο 2 παρ2) ότι θα αναλαμβάνει δράσεις ενίσχυσης της νεοφυούς και καινοτόμου επιχειρηματικότητας και της αλληλέγγυας οικονομίας, ανάδειξης του τουριστικού χαρακτήρα των περιοχών, δράσεις πολιτιστικής αναβάθμισης, δράσεις αθλητισμού κ.α. που είναι κατ’ εξοχή αρμοδιότητες ενός δήμου που έχει ως κύριο στόχο να ρυθμίζει όλες τις τοπικές υποθέσεις, σύμφωνα με τις αρχές της επικουρικότητας και της εγγύτητας, με στόχο την προστασία, την ανάπτυξη και τη συνεχή βελτίωση των συμφερόντων και της ποιότητας ζωής της τοπικής κοινωνίας. (άρθρο 75 παρ 1 Ν3463/2006).

Παρότι το Κράτος ασκεί στους οργανισμούς τοπικής αυτοδιοίκησης εποπτεία που συνίσταται αποκλειστικά σε έλεγχο νομιμότητας των αποφάσεων τους, καθίσταται ασαφής ο έλεγχος της Ανάπλαση Αθήνας Α.Ε. που δεν υπόκειται σε αυτοδιοικητικές υποχρεώσεις ώστε να διασφαλίζεται ότι δεν θα διαταράσσεται η εύρυθμη λειτουργία της πόλης.

Σύμφωνα με την έκθεση του Γενικού Λογιστηρίου του κράτους για το παρόν Σ/Ν το σύνολο των δαπανών που προκύπτουν από την εφαρμογή του είναι αόριστο και σαφώς χαρακτηρίζεται ως μη κοστολογημένο.

Αναφέρεται επίσης ότι συμμετέχων στο διοικητικό συμβούλιο για την τριακονταετή ισχύ της εταιρείας θα είναι ο εκάστοτε διοικητής του νοσοκομείου «ΓΕΝΙΚΟ ΑΝΤΙΚΑΡΚΙΝΙΚΟ- ΟΓΚΟΛΟΓΙΚΟ ΑΓΙΟΣ ΣΑΒΒΑΣ».

Είναι το λιγότερο φαιδρό όταν σκέφτεται κάποιος ότι ο διοικητής του νοσοκομείου θα αποφασίζει για την τουριστική ανάπτυξη της Αθήνας ή για αθλητικές δράσεις, γι την αλληλέγγυα οικονομία κ.α που αναφέρονται στον σκοπό της ΑΝΑΠΛΑΣΗ ΑΘΗΝΑΣ Α.Ε.

Η «Έκθεση Αξιολόγησης» αναφέρεται σε «Συντονισμένες δράσεις αρμόδιων υπουργείων με τους αρμόδιους ΟΤΑ».

Ποιους αρμόδιους ΟΤΑ; Τον Δήμο Αθηναίων μόνο δεν αφορά το Σ/Ν;

Στις συνέπειες για την Οικονομία το μόνο που αναφέρετε είναι το κόστος επιβάρυνσης για το κράτος όπου αόριστα «θα» αντισταθμιστεί από τα οφέλη της υλοποίησης των έργων της ανάπλασης χωρίς να διατυπώνονται κάτι άλλο στις υπόλοιπες ερωτήσεις.
Καμία αιτιολογημένη με επιχειρήματα θετική συνέπεια δεν περιγράφεται μόνο ότι θα αναβαθμιστούν οι περιοχές που θα αναπλαστούν και θα μειωθεί η παραβατικότητα σε αυτές.
Και ποιος σας είπε ότι μόνο το ιστορικό κέντρο και τα προσφυγικά της Αλεξάνδρας είναι θέματα που απασχολούν την πόλη;

Η προχειρότητα των 9 άρθρων του Σ/Ν που συζητάμε θα είχε αποφευχθεί αν είχε τουλάχιστον γίνει δημόσια διαβούλευση όπου εκεί θα ήταν αντιληπτό ότι δεν υφίσταται ανάγκη νομοθετικού έργου από κρατικό φορέα για θέματα που πάγια ρυθμίζονται και αντιμετωπίζονται από τους Ο.Τ.Α

Είναι φανερό από τη συγκεκριμένη κίνηση, ότι η Κυβέρνηση:

προωθεί συστηματικά την περαιτέρω υποβάθμιση του θεσμικού ρόλου της Αυτοδιοίκησης,

δεν επιθυμεί την αποκέντρωση πόρων, αρμοδιοτήτων κι ευθυνών προς την Αυτοδιοίκηση, αλλά την υπερ-συγκέντρωση προς το Κεντρικό Κράτος,

δεν επιθυμεί να αποφασίζουν οι πολίτες και οι αιρετές Διοικήσεις των Δήμων για τις τοπικές υποθέσεις,

προωθεί συστηματικά το αποτυχημένο μοντέλο του κεντρικού γραφειοκρατικού σχεδιασμού,

αφαιρεί κρίσιμες αρμοδιότητες από τους Δήμους , δημιουργώντας μηχανισμούς που της επιτρέπουν να διορίζει τους κομματικά αρεστούς, καθώς και να διαχειρίζεται τα χρήματα των φορολογουμένων χωρίς να δίνει λόγο στις τοπικές κοινωνίες.

Η δημιουργία της Α.Ε. «Ανάπλαση της Αθήνας» είναι ένα ακόμη βήμα ανάμεσα στα πολλά που έγιναν ή πρόκειται να γίνουν το επόμενο διάστημα, που υπηρετούν τη συστηματική προσπάθεια να απαξιωθεί ο θεσμός της Αυτοδιοίκησης.

Εκπροσωπώντας τον Πρόεδρο της ΚΕΔΕ κ. Γιώργο Πατούλη, δηλώνουμε ότι είμαστε κατηγορηματικά αντίθετοι με το σχέδιο νόμου, γιατί θεωρούμε ότι εκ του Συντάγματος και της ισχύουσας εθνικής νομοθεσίας η αρμοδιότητα για τη συνολική λειτουργία των πόλεων , τη διαχείριση των δημόσιων χώρων και την αδειοδότηση των έργων, ανήκει στους Δήμους και δεν μπορεί να μεταβιβαστεί σε ανώνυμες εταιρείες.

Αν θέλει η Κυβέρνηση να κάνει μία πραγματική τομή, ας κάνει το αυτονόητο.

Αντί να δημιουργεί Α.Ε., να δώσει τη δυνατότητα στους Δήμους να λειτουργούν με την ευελιξία των Α.Ε.. Αντί να δίνει χρήματα στις Α.Ε. να τα δώσει απευθείας στους Δήμους.

Για τους λόγους αυτούς, ζητάμε την απόσυρση του συγκεκριμένου Σ/Ν.